“Diydor” yoshlar eksperimental teatr-studiyasi” faoliyatini tashkil etish toʻgʻrisida
(resolution, 2022-04-05)

Oʻzbekiston Respublikasi Prezidentining “Madaniyat va sanʼat sohasini yanada rivojlantirish va takomillashtirishga qaratilgan chora-tadbirlar toʻgʻrisida” 2017-yil 31-maydagi PQ-3022-son qarori hamda mamlakatimizda teatr sanʼatini yanada rivojlantirish, teatrlashtirilgan tadbirlar oʻtkazishning gʻoyaviy-badiiy saviyasini, taʼsirchanligini kuchaytirish, isteʼdodli yoshlarni qoʻllab-quvvatlash, ularning ijodiy salohiyatini oshirish, yuqori malakali teatr rejissyorlari va aktyorlarini amaliy tayyorlash maqsadida Vazirlar Mahkamasi qaror qiladi: 1. Oʻzbekiston Respublikasi Madaniyat vazirligi, Oʻzbekiston teatr arboblari uyushmasi va Toshkent shahar hokimligining Madaniyat vazirligi muassisligidagi “Diydor” rejissyorlik va aktyorlik mahorati teatr-studiyasi” davlat muassasasi negizida “Diydor” yoshlar eksperimental teatr-studiyasi” davlat muassasasini (keyingi oʻrinlarda teatr-studiya deb ataladi) tashkil etish toʻgʻrisidagi taklifi maʼqullansin. 2. Quyidagilar teatr-studiyaning asosiy vazifalari hisoblanadi: mamlakatimizda teatr sanʼatini yanada rivojlantirish, teatrlashtirilgan ommaviy tadbirlarning gʻoyaviy-badiiy saviyasi va taʼsirchanligini kuchaytirish, isteʼdodli yoshlarni qoʻllab-quvvatlash, ularning ijodiy salohiyatini oshirish, yuqori malakali teatr ijodkorlarini amaliy tayyorlash; teatr sanʼati sohasida malakali yosh rejissyorlar, aktyorlar, dramaturglar, notiqlik sanʼati boʻyicha mutaxassislarni izlab topish va ularning mahoratini oshirish maqsadida professional truppa hamda havaskorlik jamoasini tashkil etish; aktyorlik sanʼati va rejissyorlik boʻyicha teatr va sanʼat muassasalarining ijodiy xodimlari hamda oliy va oʻrta maxsus taʼlim muassasalarining talaba va oʻquvchilari uchun amaliyot kurslari (ijodiy ustaxona) tashkil etish; xorijiy davlatlardan malakali mutaxassislarni jalb etgan holda Qoraqalpogʻiston Respublikasi, viloyatlar va Toshkent shahridagi teatrlarning yosh isteʼdodli aktyorlari va boshqa ijodiy xodimlari uchun doimiy ravishda trening, mahorat darslari, teatr sanʼati bilan bogʻliq oʻquv-tajriba mashgʻulotlari hamda maxsus loyiha boʻyicha tajriba spektakllari yaratish; mamlakatimizda va xorijiy davlatlarda gastrol faoliyati, festival, koʻrik-tanlov, teatrlashtirilgan shoular, maʼruzalar, madaniyat, sanʼat, ilm-fanning atoqli arboblari bilan uchrashuvlar, dam olish va ijodiy kechalar, maqsadli teatrlashtirilgan marosim kechalari va boshqa tomosha tadbirlarini tashkil qilish va oʻtkazishni taʼminlash. 3. Oʻzbekiston Respublikasi Madaniyat vazirligining “Diydor” yoshlar eksperimental teatr-studiyasi” davlat muassasasi shtatlari 1-ilovaga muvofiq tasdiqlansin. 4. Quyidagilar teatr-studiya faoliyatini moliyalashtirish manbalari etib belgilansin: Oʻzbekiston Respublikasi Davlat budjeti mablagʻlari; teatr-studiyaning spektakl, tomoshalar namoyishi va gastrol faoliyatidan tushadigan mablagʻlar; xalqaro moliya institutlari hamda donor tashkilotlar grantlari; yuridik va jismoniy shaxslarning homiylik xayriyalari; qonunchilik hujjatlarida taqiqlanmagan boshqa manbalar. Bunda, teatr-studiyaga Oʻzbekiston Respublikasi Davlat budjetidan mablagʻlar uning oʻz daromadlari bilan qoplanmagan qismi uchun ajratiladi. 5. Belgilab qoʻyilsinki, teatr-studiya “Diydor” rejissyorlik va aktyorlik mahorati teatr-studiyasi” davlat muassasasining barcha huquq va majburiyatlari boʻyicha huquqiy vorisi hisoblanadi. 6. Toshkent shahar hokimligi va Oʻzbekiston Respublikasi Madaniyat vazirligining teatr-studiyaning moddiy-texnik bazasini mustahkamlash maqsadida Toshkent shahar, Mirzo Ulugʻbek tumani, Buyuk Ipak yoʻli koʻchasi, Markaz-1 mavzesi, 9-uy manzilida joylashgan binoning bir qismini (248 kv.m.) teatr-studiyaga operativ boshqaruv huquqi asosida tekin berish toʻgʻrisidagi taklifi maʼqullansin. Toshkent shahar hokimligi bir oy muddatda mazkur obyektni belgilangan tartibda topshirsin, Oʻzbekiston Respublikasi Madaniyat vazirligi qabul qilib olsin hamda undan samarali foydalanilishini taʼminlasin. 7. Oʻzbekiston Respublikasi Madaniyat vazirligi: bir oy muddatda teatr-studiyaning yangi tahrirdagi ustavining belgilangan tartibda davlat roʻyxatidan oʻtkazilishini; Oʻzbekiston davlat sanʼat va madaniyat instituti, Oʻzbekiston davlat konservatoriyasi talabalarining tajriba-amaliyot darslarini teatr-studiyada tashkil etish hamda teatr-studiyada tahsil olayotgan iqtidorli yosh rejissyor va aktyorlarning Toshkent shahrida yashashi uchun Oʻzbekiston Respublikasi Madaniyat vazirligiga qarashli yotoqxonalarda zarur shart-sharoitlar yaratishni taʼminlasin. 8. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirishlar kiritilsin. 9. Oʻzbekiston Respublikasi Vazirlar Mahkamasining “Diydor” rejissyorlik va aktyorlik mahorati teatr-studiyasi” davlat muassasasini tashkil etish toʻgʻrisida” 2012-yil 20-fevraldagi 43-son qarori (Oʻzbekiston Respublikasi QHT, 2012-y., 8-9-son, 80-modda) oʻz kuchini yoʻqotgan deb hisoblansin. 10. Oʻzbekiston Respublikasi Madaniyat vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 11. Mazkur qarorning bajarilishini nazorat qilish Oʻzbekiston Respublikasi madaniyat vaziri B.S. Sayfullayev zimmasiga hamda Vazirlar Mahkamasining Yoshlar siyosati, madaniyat, maʼnaviyat, ommaviy axborot vositalari, ijodiy va jamoat tashkilotlari masalalari kotibiyatiga yuklansin. T/r Tarkibiy boʻlinmalar va lavozimlarning nomi Shtat birligining soni Maʼmuriy boshqaruv xodimlari 1. Direktor 1 2. Bosh muhandis 1 3. Bosh hisobchi 1 Badiiy boshqaruv xodimlari 4. Badiiy rahbar 1 5. Truppa rahbari 1 Badiiy xodimlar 6. Sahnalashtiruvchi rejissyor 2 7. Rassom 1 8. Ovoz rejissyori 1 9. Libos (kostyum) boʻyicha rassom 1 Ijodiy xodimlar 10. Drama artistlari 20 Mutaxassislar 11. Yuriskonsult 0,5 12. Kadrlar boʻyicha inspektor 0,5 13. Oʻqituvchi 10 Texnik va xizmat koʻrsatuvchi xodimlar 14. Ishlab chiqarish va xizmat xonalari farroshi * 15. Qorovul (oxrannik) * 16. Yuk avtomashinasi haydovchisi * 17. Yengil avtomashina haydovchisi * 18. Avtobus haydovchisi * 19. Chiroq ustasi 1 20. Butafor 1 21. Sahna mashinisti 3 22. Pardoz ustasi (grimer-postijer) 1 23. Liboschi (kostyumer) 1 24. Kiyim bichuvchi (zakroyshik) 1 25. Ish yurituvchi (deloproizvoditel) 1 1. Vazirlar Mahkamasining “Oʻzbekistonda teatr va musiqa sanʼatini yanada rivojlantirishni qoʻllab-quvvatlash va ragʻbatlantirish chora-tadbirlari toʻgʻrisida”gi Farmonni amalga oshirish masalalari haqida” 1995-yil 28-oktabrdagi 415-son qarorining 1-ilovasidagi “Diydor” rejissyorlik va aktyorlik mahorati teatr-studiyasi” davlat muassasasi” soʻzlari “Diydor” yoshlar eksperimental teatr-studiyasi” davlat muassasasi” soʻzlari bilan almashtirilsin. 2. Vazirlar Mahkamasining “Davlat madaniyat muassasalari va davlat arxivlari xodimlari mehnatiga haq toʻlash va ularni moddiy ragʻbatlantirishning takomillashtirilgan tizimini tasdiqlash haqida” 2018-yil 19-iyundagi 458-son qarorining (Oʻzbekiston Respublikasi QHT, 2018-y., 25-son, 500-modda) rus tili matnidagi 2-ilovasida “Teatra-studii “Diydor” rejisserskogo i akterskogo masterstva” soʻzlari “Gosudarstvennogo uchrejdeniya “Molodejnogo eksperimentalnogo teatra-studii “Diydor”” soʻzlari bilan almashtirilsin.